લાંબી દાઢી, વેધક આંખો અને સરળ સ્વભાવ એ જંગવડ બાપુની લાક્ષણીકતાઓ છે. અમે જંગવડ પહોંચ્યા તે દિવસ ચૈત્ર મહીનાનો બીજો દિવસ હતો અને બાપુ નવરાત્ર દરમ્યાન નકોરડા ઉપવાસ કરે છે અને એ દરમ્યાન ગામમાં પણ નથી જતા એ વાત પણ જાણવા મળી. અમને જોઇને તે માળા કરતા ઉભા થઇ ગયા. બધા તેમનો ચરણસ્પર્શ કરી તેમની પાસે બેઠાં. બીજા બધાને તો તેઓ ઓળખતા હતા એટલે લક્ષ્મણભાઇ અને વીરાભાઇએ તેમને મારો પરિચય કરાવ્યો. અને અમારે ત્યાં રસોઇ બનાવીને જમવાનો કાર્યક્રમ છે એ પણ તેમને કહ્યો. બાપુ કહે પહેલા તમે માતાજી અને શિવના દર્શન કરી લો.